  Майя Бывальцева Устоосыз удмурт рок-группаос чузъяськизы 23-тӥ шуркынмонэ Ижкарын «Goore Fest-2017» III финн-угоррок-фестивальын. Выль ужъёсынызы тодматӥзы но калыке вӧлмем кырӟанъёссэс быдэстӥзы Maleficium Arungquilta, «Малыми» но Garuda. Со сяна, фестивальлэн сцена вылаз нырысьсэ потӥзы ЭRӤК но «Дэмдор» группаос. Рок-фестивалез радъясьлэн Денис Антоновлэн верамезъя, выль коллективъёс ар но уг шудо на, но 2–3 бадӟым площадкаосын асьсэды возьматыны быгатӥзы ни. Озьы ик со пусйиз, фестивальлэн ужпумез — выль группаосты калыке поттэм сяна, азьвыл кылдытэмъёсызлы азинскыны луонлык сётон. Фестивальлэн ужпумез — вообще медаз соос быре, шуод-а, мар-а. Группаос, кудъёсыз тросгес сцена вылын шудо ни, хотя бы соосты медаз вунэтэ, возьматыны соосты, выль кырӟанъёссэс Денис Антонов, «Goore Fest» фестивалез радъясьСолэн верамезъя, фестиваль рок-крезьгурасьёслы утчанъёссэс возьматон понна ялан ужась площадка луыны кулэ. «Goore Fest-2017» удмурт рок-фестиваль Пичи Пурга ёросысь Баграш-Бигра гуртысь ЭRӤК группа таяз арын гинэ кылдӥз. Озьы ке но, элькунын соосты тодо ни. Крезьгуро дуннее сюрессэс пиос туэ гужем Можгаын рок-группаослэн элькун вожвылъяськоназы кутскизы, соку ик нырысетӥ инты басьтӥзы. Собере «Палэзян» калыккуспо фестивальын асьсэды возьматӥзы, «Элькуновидение» вожвылъяськонэ пыриськизы но отын финалозь вуизы. Группаын вить егит пиос шудо, пӧлысьтызы одӥгезлэн гинэ — гитараен шудӥсь Дмитрий Пальяновлэн — крезьгур ӧнерез луэ, со Баграш-Биграысь клубын ужа. Бас-гитараен шудӥсь Тимур Соснов — программист, ударниксы Алексей Петров — ивортодэтъя центрын, ритм-гитараен шудӥсь Дмитрий Москвин — Ростелекомын ужа. Азьветлӥсьсы но кырӟасьсы Дмитрий Григорьев — школаын физкультурая дышетӥсь. Ӵапак со «Эриклы» крезьгуръёс гожъя, нош кылъёсыз егит кылбурчилэн Анастасия Шумиловалэн. «Мон пичи дырысен крезьгурен герӟаськемын. Учаын начальной классъёсын дыръя отын крезьугро школа вал, мон отчы соку ик ветлӥсько вал ини, баянэн шудӥсько вал. Соберем мон 4-тӥ класс бере пыри татын, Ижкарын, крезьгуръя 2 номеро школа-интернатэ <…> Мынам улонам весь вал крезьгур. Анаезлэсь но пыӵаз со — со туж яратэ кырӟаны, пинал дыръяз соослэн но группазы вылэм, со солистка. Атае но баянэн но шудэмын егит дыръяз. Мынам со пыӵамын вирын. Крезьгуртэк мон улонме уг адӟиськы. Мынам со туж бадӟым люкетэз улонэлэн, мон соин улӥсько», — вераз Дмитрий Григорьев. Со ик группа кылдытыны кичӧлтон сётӥз. Пичи дырысь сыӵе малпаськонэ вал: выступать карыны сцена вылын, кырӟаны. Именно сыӵегес кырӟанъёсты — рок кырӟанъёсты. <... >Да, вообще, яркыт улэм потэ! Одӥг пол улӥськом, адӟем потэ ваньзэ улонын, ваньзэ ачид пыр лэзем потэ Дмитрий ГригорьевСолэн верамезъя, кыӵе кет уж бадӟым ужпум азязы али уг пукто. Пиос асьсэлы кельшымон ужен выро. «Просто потэ шудэммы, шумпотэммы сцена вылын, шумпоттэммы кинэ ке но, кинлы ке но кельшиз на ке со», — мылкыдзэ усьтӥз крезьгурась. ЭRӤК группа «Goore Fest-2017» рок-фестивальын Таиз ар понна эшшо одӥгез усьтон — Можгаысь школаын дышетскисьёслэн «Дэмдор» рок-группазы. Со туэ куартолэзе гинэ кылдӥз, но удмурт ужрадъёсын ассэ туж йӧно возьматыны быгатӥз ни. Тужгес паймытэ 8 аресъем ударниксы Константин Дмитриев. Али соос тодмо удмурт, ӟуч, англи кырӟанъёсты рок амалэн удмурт кылын быдэсто, но пиналъёс крезьгур удысэз ӧз ке куштэ, нимысьтыз выль кырӟанъёс кылдытӥзы ке, кӧня ке ар ортчыса, удмурт рок сцена вылын йыг-йыг группа луоз. «Дэмдор» группа «Goore Fest-2017» рок-фестивальын Maleficium Arungquilta («Малефициум Арангкуилта») готик-метал группа Росси сцена вылын но тодмо луэ ни, туннэ нуналлы солэн 8 альбомез потэмын, берлоез — 2017-тӥ арын. Крезьгурасьёс кылзӥсьёссэс пеймыт дуннее пырто кадь, но со чик но кӧшкемыт ӧвӧл. Вераны кулэ, юри «Гур Фестлы» шуыса соос удмурт кылын кырӟанъёс гожто. «Малыми» группае туннэ удмурт рок-крезьгурез шудӥсь тужгес кужмоосыз крезьгурасьёс люкаськизы шуыны луэ. Пӧртэм аръёсы соос Silent Woo Goore, Peace Pu, Amiso Wott группаосын шудӥзы. Тросэз учкисьёс фестивале ӵапак соосты кылзыны лыктӥзы. Дэри ёросысь Шор Постол гуртысь Garuda группа вуоно арын 10 ар тырмонзэ пусъёз ни. Удмурт фолк-рок ӧрлы кутскон сётэм коллектив котькуд ужрадын возьмам куно луэ, котькуд возьматоназы соосын ӵош вань учкисьёс Кылдысинлэсь юрттэт куро. Рок-фестивальлы крезьгурасьёс одно ик выль ужъёс дасяны тыршо. «Тыршиськом кылдытыны выль ужъёсмес, туннэ тани ваим выльёссэ. Ньыль кырӟанмы вылез ини, калык кырӟанъёсысь ик лэсьтэмын фолк-рок. <…> Арысь аре выль группаос пото тани. Учкиськод, шумпотӥськод сыӵе группаос кылдо но кылдо шуыса, ми ведь огнамы вал рок-фолк группа, туэ учкиськом — туж трос выльёсыз потӥллям ни. Вот, наверно, огмылэсь огмы дышетскыны ветлӥськом», — пусйиз Garuda группаын кырӟась Светлана Беляева. «Goore Fest» Ижкарын куинетӥзэ ортчиз ни. Рок-крезьгурасьёс понна со туж ӧжытэз пӧлысь одӥгез луонлык асьсэлэсь быгатонлыкъёссэс возьматыны, мылкыдъёссэс усьтыны. Пусъёмы, таӵе ужрадъёсты ӵемгес ортчытъяно шуыса вераськизы вал фестиваль азьын ортчытэм кенешонын. Таӵе фестивальёс ялан радъяськылӥзы ке, улэп куараен крезьгурез валась но гажась кылзӥсьёс но тросгес будозы, вылды. Тегъёс: Лулчеберет Ижкар Удмуртия удмуртъёс крезьгур  